SKRIFTLIG FORESPØRGSEL P-2080/02

af Elly Plooij-van Gorsel (ELDR) til Kommissionen

(8. juli 2002)

Om: Forskelsbehandling af den europæiske sikkerhedsindustri gennem USA's nye Aviation Act og Transportation Act

Efter attentaterne den 11. september 2001 vedtog den amerikanske regering allerede den 19. november 2001 den nye Aviation Act (luftfartslov) og Transportation Security Act (transportsikkerhedslov). Regeringen har nationaliseret alle private sikkerhedsfirmaer inden for luftfartsbranchen. Foreløbig vil sikkerhedskontrollen blive udført af føderale virksomheder, men for fremtiden vil det udelukkende ske ved statslige virksomheder og måske sikkerhedsfirmaer fra USA. Dette betyder, at private virksomheder fra Den Europæiske Union (bl.a. Securitas, Securicor og ICTS) ikke længere kan operere i USA, hvilket er en klar forskelsbehandling af den europæiske sikkerhedsindustri.

Desuden har den amerikanske regering afskaffet den såkaldte insurance liability cap (dvs. forsikring og dermed begrænsning af ansvaret) for europæiske sikkerhedsvirksomheder og bestemt, at den udelukkende kan finde anvendelse på amerikanske virksomheder. Hvis der skulle ske et nyt terrorattentat, vil europæiske sikkerhedsvirksomheder med andre ord være fuldt ansvarlige med alle deraf følgende finansielle konsekvenser, hvorimod de amerikanske virksomheder til dels er dækket af en forsikring.

Er Kommissionen bekendt med denne situation?

Mener Kommissionen i bekræftende fald, at den amerikanske Aviation Act og Transportation Security Act er af en sådan art, at det afstedkommer forskelsbehandling af den europæiske sikkerhedsindustri?

Hvad påtænker Kommissionen i bekræftende fald at gøre over for USA?

Samlet svarafgivet på Kommissionens vegne af Loyola de Palaciopå skriftlige forespørgsler E-1820/02 og P-2080/02

(9. august 2002)

Som følge af begivenhederne den 11. september 2001 har de Forenede Staters myndigheder vedtaget en ny lovgivning om luftfartssikkerhed benævnt US Aviation and Transportation Security Act.

Med denne lov fjernes ansvarsloftet for luftfartssikkerhedsselskaberne, mens det bibeholdes for tilknyttede aktiviteter.

Efter en periode med nationaliseret drift af sektoren giver § 108 i denne lov private selskaber mulighed for at foretage sikkerhedskontrol i lufthavnene på betingelse af, at det private selskab ejes og kontrolleres af en amerikansk statsborger.

I henhold til sin forpligtelse under den almindelige overenskomst om handel med tjenesteydelser (GATS) til at åbne for markederne har USA lovet at give fuld adgang til markedet for sikkerhedstjenester (dog med specifikke undtagelser for staterne Maine og New York).

Derfor ser det ud til, at den nye amerikanske lov er i strid med disse forpligtelser, som De Forenede Stater har indgået inden for Verdenshandelsorganisationen (WTO).

Kommissionen vil i første omgang optage kontakt til de amerikanske myndigheder med henblik på at finde en løsning på dette spørgsmål. Det er derfor ikke hensigtsmæssigt at imødese gengældelsesaktioner på dette stadium i proceduren.

Kommissionen er i løbende kontakt med de europæiske leverandører af sikkerhedstjenester og vil fortsat konsultere disse, både i spørgsmålet om diskrimination ved adgangen til det amerikanske sikkerhedsmarked, når dette igen åbnes for private virksomheder, og med hensyn til bestræbelserne for at få ansvarsloftet genetableret for sikkerhedsselskaberne.